Zagreb, 15. lipnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave mogućeg sukoba interesa protiv dužnosnika Milana Kujundžića, ministra zdravstva,** na 14. sjednici, održanoj15. lipnja 2018.g., donosi sljedeću

**ODLUKU**

**Protiv dužnosnika Milana Kujundžića, ministra zdravstva, neće se pokrenuti postupak za odlučivanje u sukobu interesa, obzirom da iz prikupljene dokumentacije ne proizlazi da je na bilo koji način sudjelovao ili utjecao na odgodu početka otvaranja ponuda određenog za dan 13. ožujka 2017.g. na dan 10. travnja 2017.g. u otvorenom postupku javne nabave ugradbenog i potrošnog materijala koju je donio Klinički bolnički centar Osijek kao naručitelj niti proizlazi da je interesno povezan s bilo kojim sudionikom natječaja, pa stoga iz tih okolnosti nije utvrđeno da je u postupanju dužnosnika došlo do povrede načela obnašanja javnih dužnosti ili druge povrede ZSSI-a.**

Obrazloženje

U Povjerenstvu je dana 3. svibnja 2017.g. pod brojem: 711-U-1609-P-220/17-01-3, zaprimljeno pismeno Državne komisije za kontrolu postupaka javne nabave (u daljnjem tekstu: DKOM) kojim je proslijeđena prijava neanonimnog podnositelja u kojoj se ukazuje ne nezakonitosti u postupku javne nabave koji provodi Klinički bolnički centar Osijek. U pismenu DKOM-a se iznosi da je to tijelo samostalno i neovisno državno tijelo nadležno za rješavanje o žalbama u vezi s postupcima javne nabave, postupcima davanja koncesija i postupcima odabira privatnog partnera u projektima javno-privatnog partnerstva koje o žalbama ne odlučuje po službenoj dužnosti te da DKOM nije nadležan postupati po navedenoj anonimnoj prijavi za koju se napominje da sadrži koruptivne elemente, iz kojeg se razloga dostavlja Povjerenstvu na nadležno postupanje.

U priloženoj neanonimnoj prijavi navodi se da je Klinički bolnički centar Osijek odlukom Ministarstva zdravstva od 3. lipnja 2015.g. imenovan središnjem tijelom javne nabave za ugradbeni i potrošni ortopedski materijal koji se provodi po načelima ekonomski najpovoljnije ponude za razdoblje od dvije godine vrijednosti oko 140.000.000,00 kn bez PDV-a. Ističe se da je natječaj prošao kroz sve faze provjere, izmjene i dorade i da su u tijeku natječajnog postupka izjavljene mnoge žalbe, od kojih su posljednje tri odbačene kao neuredne jer nije priložen dokaz o uplati od strane žalitelja, nakon čega je postupak po odobrenju DKOM-a nastavljen. Podnositelj navodi da je dan otvaranja ponuda u navedenom postupku javne banove određen za dan 13. ožujka 2017.g., ali da je intervencijom ministra zdravlja koji je bio izložen prijetnjama pojedinih sudionika javnog natječaja dan otvaranja ponuda pomaknut za dan 10. travnja 2017.g.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 4. ZSSI-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu navedenog Zakona, stoga je i dužnosnik Milan Kujundžić povodom obnašanja dužnosti ministra zdravstva obvezan postupati sukladno odredbama ZSSI-a.

Povjerenstvo je radi provjere osnovanosti i vjerodostojnosti navoda iz podnesene neanonimne prijave i donošenja odluke o tome postoje li okolnosti koje ukazuju na moguću povredu odredbi ZSSI-a, prikupilo potrebne podatke i dokumentaciju od nadležnog tijela.

Na zahtjev Povjerenstva, Ministarstvo zdravstva očitovalo se dopisom klasa: 011-02/15-01/45, urbroj: 534-06-2-1-2/4-17-69 od 1. rujna 2017.g., kojeg je potpisao dužnosnik Milan Kujundžić, u kojem se navodi da je na temelju odluke ministra zdravstva odnosno odluke o izmjenama i dopunama odluke ministra zdravstva o nastavku provedbe obvezne zajedničke nabave putem središnjih tijela za javnu nabavu/javnih ustanova kojima je osnivač Republika Hrvatska radi sklapanja okvirnih sporazuma za određene predmete javne nabave klasa: 011-02/15-01/45, urbroj: 534-9-1-2/4-15-60 od 3. lipnja 2015.g., Klinički bolnički centar Osijek imenovan kao središnje tijelo za javnu nabavu ugradbenog i potrošnog materijala za ortopediju.

 Nadalje se u dopisu navodi da je Klinički bolnički centar Osijek dana 4. studenoga 2015.g. objavio poziv za nadmetanje s dokumentacijom za nadmetanje u Elektroničkom glasniku Republike Hrvatske, broj objave: 2015/S 002-0034796 za navedenu nabavnu kategoriju. Tijekom istog postupka nabave, Ministarstvo zdravstva zaprimalo je kontinuirano predstavke zainteresiranih gospodarskih subjekata u kojima su se iznosile okolnosti koje su ukazivale na nelogičnosti vezano za kriterije odabira ponude u kontekstu mogućeg postupanja suprotno odredbama Zakona o javnoj nabavi te nelogičnosti vezane za procijenjenu vrijednost u odnosnu na prethodni postupak za istu nabavnu kategoriju koji je provodila Klinika za ortopediju Lovran. Ističe se da su podnositelji predstavki od Ministarstva zdravstva tražili više puta da izmijeni kriterije te čak i da poništi otvoreni postupak javne nabave.

 Ministarstvo zdravstva naglašava da nije naručitelj u predmetnom postupku javne nabave, već je to Klinički bolnički centar Osijek odgovoran za provedbu postupka, slijedom čega Ministarstvo nije moglo utjecati na način provođenja postupka kao i da je od iste zdravstvene ustanove zatraženo očitovanje na navode predstavki, dok je od Kliničkog bolničkog centra Zagreb, Klinike za ortopediju Lovran i Agencije za kvalitetu i akreditaciju u zdravstvu i socijalnoj skrbi zatraženo mišljenje na tehničke specifikacije i kriterije za odabir ponude. Obzirom da su zaprimljena suprotstavljena mišljenja, napominje se da je od Ministarstva gospodarstva, poduzetništva i obrta, Uprave za politiku javne nabave, zatražen nadzor nad provedbom postupka prema odredbama članaka 436. – 439. Zakona o javnoj nabavi, dok je Agenciji za zaštitu tržišnog natjecanja upućen prijedlog za pokretanje postupka utvrđivanja povrede Zakona o zaštiti tržišnog natjecanja prema članku 6. tog Zakona, a ista Agencija je navedeni prijedlog proslijedila i Državnom odvjetništvu Republike Hrvatske.

 Ministarstvo zdravstva u očitovanju iznosi da je Klinički bolnički centar Osijek provodio postupak javne nabave te da je uvidom u Elektronički oglasnik javne nabave i Upisnik DKOM-a razvidno da su brojni gospodarski subjekti izjavljivali žalbe u navedenom postupku javne nabave. Iznosi se zaključak da je jedino Klinički bolnički centar Osijek, kao subjekt koji je provodio predmetni postupak javne nabave u svojstvu naručitelja donio odluku o odgodi otvaranja ponuda koje je bilo određeno dana 13. ožujka 2017.g. za dan 10. travnja 2017.g., a ne Ministarstvo zdravstva.

Ministarstvo zdravstva je uz očitovanje priložilo u elektroničkom obliku dokumentaciju koja se odnosi na predmetni postupak javne nabave iz koje proizlazi da je dužnosnik Siniša Varga, ministar zdravlja do siječnja 2016.g. donio odluku o izmjenama i dopunama odluke o nastavku provedbe obvezne zajedničke nabave dana 3. lipnja 2015.g. kojom je Klinički bolnički centar Osijek određen kao središnje tijelo za nabavu ugradbenog i potrošnog materijala za ortopediju i traumatološku kirurgiju te da je Klinički bolnički centar Osijek 4. studenoga 2015.g. kao naručitelj objavio poziv za nadmetanje za navedeni predmet javne nabave te da su brojni poslovni subjekti Ministarstvu zdravstva podnosili predstavke kojima su tražili da se preispita provođenje navedenog postupka javne nabave.

Nadalje, iz zaključka DKOM-a od 22. veljače 2017.g., klasa: UP/II-034-02/17-01/109, urbroj: 354-01/17-5 proizlazi kako je na izmjenu dokumentacije za nadmetanje od 9. veljače 2017.g. izjavljena žalba 16. veljače 2017.g. u postupku nabave koji je provodio Klinički bolnički centar Osijek koja sprječava nastavak postupka javne nabave te da je DKOM odobrio zahtjev naručitelja za nastavkom postupka javne nabave. Povodom traženja Ministarstva zdravstva Klinički bolnički centar Zagreb, Klinika za ortopediju Lovran i Agencija za kvalitetu i akreditaciju u zdravstvu i socijalnoj skrbi dali su različita mišljenja na tehničke specifikacije i uvjete predmetnog javnog natječaja.

Također, Ministarstvo gospodarstva, poduzetništva i obrta dostavilo je Ministarstvu zdravstva povodom njegova traženja mišljenje o provedenom nadzoru nad primjenom Zakona o javnoj nabavi u navedenom postupku javne nabave od 31. svibnja 2017.g. te je Ministarstvo zdravstva dana 1. ožujka 2016.g. uputilo Agenciji za zaštitu tržišnog natjecanja prijedlog za pokretanje postupka utvrđivanja povrede Zakona o zaštiti tržišnog natjecanja iz razloga što je više gospodarskih subjekata isticalo u svojim predstavkama da su kriteriji prilagođeni samo jednom dobavljaču.

Uvidom u dokument Kliničkog bolničkog centra, urbroj: R6-4655/17 od 10. ožujka 2017.g. utvrđeno je da je navedeni naručitelj obavijestio sve zainteresirane gospodarske subjekte u predmetnom postupku da se zbog sveobuhvatnosti i složenosti postupka javne nabave produžuje rok za dostavu ponuda tako da se u dokumentaciji za nadmetanje datum, vrijeme i mjesto otvaranja ponuda određeno za datum 13. ožujka 2017. godine do 13,00 sati, odgađa za 10. travnja 2017. godine do 13,00 sati.

Potom je Klinički bolnički centar Osijek odlukom od 7. srpnja 2017.g., urbroj: R1- 12056/17 poništio otvoreni postupak javne nabave za ugradbeni i potrošni materijal za ortopediju jer su naručitelju postale poznate okolnosti zbog kojih bi došlo do sadržajno bitno drukčijeg poziva za nadmetanje i dokumentacije za nadmetanje da su bile poznate prije. U obrazloženju odluke navodi se da je naručitelj mišljenja da su od trenutka kada je započeo postupak javne nabave, prije dvije godine, butno promijenili tržišni uvjeti u smislu kretnja cijena, razvoja novih proizvoda obzirom da su se u međuvremenu na tržištu ortopedskog ugradbenog materijala razvili i usavršili novi materijali, proizvodi, tehnike i tehnologije, zbog čega je potrebno unaprijediti dokumentaciju za namatanje u cilju osiguranja jednakog tretmana i neograničenog tržišnog natjecanja.

Istom Odlukom se utvrđuje da Klinički bolnički centar Osijek neće provoditi novi postupak zajedničke javne nabave za nabavu ugradbenog i potrošnog materijala budući da je Ministarstvo zdravstva kao osnivač javnih zdravstvenih ustanova donijelo odluku o obveznoj zajedničkoj provedbi postupka nabave za javni nabavu/javnih ustanova/zdravstvenih ustanova kojima je osnivač Republika Hrvatska radi sklapanja ugovora i okvirnih sporazuma za određene predmeta nabave dana 21. travnja 2017.g. kojim se Ministarstvo zdravstva određuje za naručitelja za provedbu 12 postupaka zajedničke javne nabave, među kojima i za nabavu „Ugradbeni materijali za ortopediju“. Navedenu odluku donio je dužnosnik Milan Kujundžić u cilju izvršenja politike Vlade Republike Hrvatske i Nacionalnog programa reformi radi provedbe zajedničke nabave, a u smislu članka 4. Zakona o javnoj nabavi („Narodne novine“ broj 120/16.) koji propisuje učinkovitu javnu nabavu i ekonomično trošenje sredstava za javnu nabavu te na temelju članak 189. navedenog Zakona koji propisuje da se dva ili više naručitelja mogu sporazumjeti o zajedničkoj provedbi određenog postupka javne nabave. Tom Odukom određuje se da će Ministarstvo zdravstva zajedno sa u njoj navedenim zdravstvenim ustanovama zajednički provoditi postupak jave nabave za određene predmete nabave.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Dužnosnici ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Člankom 7. koji propisuje zabranjena djelovanja dužnosnika podstavkom c) zabranjeno je dužnosnicima zlouporabiti posebna prava dužnosnika koja proizlaze ili su potrebna za obavljanje dužnosti.

Iz prikupljene dokumentacije utvrđeno je kako je Klinički bolnički centar Osijek na temelju odluke bivšeg ministra zdravlja bio određen za središnje tijelo za nabavu ugradbenog i potrošnog materijala za sve javne zdravstvene ustanove, slijedom čega je Klinički bolnički centar Osijek u studenome 2015.g. objavio poziv za nadmetanje s dokumentacijom. Brojni sudionici u navedenom postupku izjavljivali su žalbe DKOM-u kao nadležnom tijelu kao i predstavke Ministarstvu zdravstva te je Ministarstvo zatražilo mišljenje od drugih zdravstvenih ustanova na iste predstavke, a kako su zaprimljena mišljenja bila oprečna Ministarstvo zdravstva zatražilo je od nadležnog Ministarstva nadzor zakonitosti nad provedbom postupka javne nabave. Iz navedenog proizlazi da Ministarstvo zdravstva nije bilo tijelo koje bi bilo ovlašteno provoditi predmetni postupak javne nabave.

U međuvremenu je Klinički bolnički centar Osijek kao naručitelj za nabavu ugradbenog i potrošnog materijala donio odluku od odgodi otvaranja ponuda zakazanu na dan 13. ožujka 2017.g. za dan 10. travnja 2017.g. pozivajući se na složenost postupka te je kasnije, više od godinu i pol dana od dana objave poziva za nadmetanje, donio odluku o poništenju otvorenog postupka obrazlažući da su se tržišne okolnosti u razdoblju od studenoga 2015.g. u bitnome izmijenile, a kako je odlukom ministra zdravstva iz travnja 2017.g. odlučeno da će Ministarstvo zdravstva u suradnji s drugim zdravstvenim ustanovama provoditi zajednički postupak nabave istom je odlukom utvrđeno da se novi postupak neće provoditi.

Sukladno navedenome, utvrđeno je kako je Klinički bolnički centar Osijek kao javni naručitelj odlučio o odgodi početka otvaranja ponuda, a ne dužnosnik Milan Kujundžić, ministar zdravstva. Također, nisu utvrđene druge radnje iz kojih bi proizlazio utjecaj dužnosnika na navedenu odluku, već samo radnje koje je Ministarstvo zdravstva poduzimalo u okviru svoje nadležnosti u pogledu postupanja po zaprimljenim predstavkama i aktivnosti kojim je traženo postupanje nadležnog tijela državne uprave u pravcu nadzora nad provedbom postupka javne nabave kao i postupanja u smislu utvrđivanja moguće povrede prema odredbama drugih zakona.

Nadalje, iz sadržaja zaprimljene prijave ne proizlaze okolnosti koje bi upućivale ili iz kojih bi proizlazilo da je dužnosnik Milan Kujundžić interesno ili na koji drugi način povezan s bilo kojim sudionikom navedenog postupka nabave ugradbenog i potrošnog materijala na temelju kojih bi se moglo opravdano smatrati da je bilo koji sudionik postupka s njim interesno povezana osoba, niti iz dokumentacije i očitovanja proizlazi bilo koja radnja dužnosnika kojom bi bilo koji sudionik postupak bio privilegiran u odnosu na druge sudionike.

Obzirom na navedeno, nije utvrđeno da je odgodom dana otvaranja ponuda za dan 10. travnja 2017.g., koju je donio Klinički bolnički centar Osijek u postupku nabave ugradbenog i potrošnog materijala, dužnosnik Milan Kujundžić počinio povredu načela obnašanja javnih dužnosti ili drugu povredu ZSSI-a.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Milan Kujundžić, elektronička dostava
2. Podnositelj prijave
3. Objava na internetskim stranica Povjerenstva
4. Pismohrana